    COMUNICAT DE PRESĂ

    Întruniţi în şedinţa publică din data de 03.06.2010, membrii Consiliului Naţional al Audiovizualului au analizat raportul de monitorizare privind sinteza emisiunilor de divertisment, difuzate de către posturile centrale de televiziune (în perioada 19 - 25.04.2010), precum şi raportul de monitorizare al emisiunii “Acces Direct”, ediţiile din perioada 17 – 28.05.2010 şi, constatând abateri de la prevederille legislaţiei audiovizuale în vigoare, au hotărât să sancţioneze următoarele posturi de televiziune:

    §         Antena 1 – “obligarea de a difuza timp de 10 minute, între orele 19,00 şi 19,10, numai textul deciziei de sancţionare”, conform prevederilor art. 95, alin. 1, lit. a din Legea audiovizualului, cu modificările şi completările ulterioare”. Consiliul a luat această decizie după analiza mai multor ediţii ale emisiunii “Acces direct”, în care subiectele abordate au avut conotaţii sexuale, limbajul şi imaginile fiind nepotrivite în raport cu intervalul orar de difuzare, respectiv 17.00 – 19.00. În ediţia din data de 25.05.2010 a fost prezentat cazul a doi copii din Hârşova care au fost plătiţi de nişte tineri să facă sex pe bani, fiind filmaţi cu telefonul mobil (titlul afişat, “Tupeu de borfaşi, sex cu copii pe bani”), iar în alte şapte ediţii, difuzate în perioada 17 – 28.05.2010, a fost abordat cazul unei eleve acuzate de proxenetism (exemple de titluri afişate, “Şoc: Elevă şi proxenetă la 18 ani?”, “Elevă proxenetă sau reţea de prostituţie?”). Radiodifuzorul a încălcat prevederile art. 39 din Legea audiovizualului nr. 504/2002, cu modificările şi completările ulterioare, referitoare la protecţia minorilor, coroborate cu cele ale art. 16 din Codul de reglementare a conţinutului  audiovizual care precizează care sunt criteriile de clasificare a producţiilor audiovizuale de care trebuie să ţină cont titularii de licenţă, astfel încât producţiile difuzate să asigure protecţia copilului. De asemenea, subiectul ediţiei din data de 25.05.2010 a fost prezentat şi la emisiunea “Observator” de la ora 19.00, încălcându-se astfel prevederile art. 27 alin. 1 şi 4 din Codul audiovizualului cu privire la cerinţele programelor de ştiri, alin. 4 precizând “Subiectele sau evenimentele cu teme sexuale pot fi prezentate înainte de ora 22,00 numai în situaţia în care imaginile şi comentariile care le însoţesc nu afectează copiii”;

    §         Kanal D – amendă în cuantum de 10.000 de lei, pentru nerespectarea prevederilor legislaţiei audiovizuale cu privire la protecţia minorilor, în mai multe ediţii ale emisiunilor  "Fata lui tata", "Noră pentru mama" şi "La şueta cu Bahmu", în care au fost difuzate, în mod repetat, scene care au inclus violenţă fizică şi limbaj licenţios.  Radiodifuzorul nu a respectat prevederile art. 39 din Legea audiovizualului nr. 504/ 2002 şi art. 16  din Codul audiovizualului care precizează criteriile de clasificare a producţiilor audiovizuale, printre care şi “psihologia personajelor şi reperele morale pe care acestea le oferă copiilor sau adolescenţilor”;

    §         B1 TV – somaţie publică pentru emisiunea matinală “Dimineaţa mondenă”, în care prezentatorii au comentat, în mod repetat, diverse articole din ziare, subiectele având conotaţii sexuale, nepotrivite în raport cu ora de difuzare (au fost încălcate prevederile legislaţiei audiovizuale cu privire la protecţia minorilor, respectiv  ale art. 39 din Legea audiovizualului nr. 504/ 2002 coroborate cu  art. 16  din Codul audiovizualului);

    §         Antena 2 – somaţie publică pentru emisiunea “Agentul Vip”, ediţia difuzată în reluare (emisiunea a fost difuzată iniţial, în direct, în data de 21.04.2010) în data de 22.04.2010, în intervalul orar 13.15 – 14.45. Emisiunea ce a avut titrat pe ecran “Bancuri VIP cu Duban” a fost nepotrivită orei de difuzare, o parte din bancurile spuse în studio având conotaţii sexuale (au fost încălcate prevederile legislaţiei audiovizuale cu privire la protecţia minorilor, respectiv  ale art. 39 din Legea audiovizualului nr. 504/ 2002 coroborate cu  art. 16  din Codul audiovizualului).

    În aceeşi şedinţă publică, postul Antena 3 a fost sancţionat cu amendă în cuantum de 18.000 lei.  În ediţia emisiunii  de dezbateri „Ştirea zilei” din data de 31 mai 2010, în care a fost invitat şi domnul Cristian Boureanu, deputat PD-L, discuţiile purtate cu moderatoarea emisiunii, doamna Gabriela Vrânceanu Firea, au fost jignitoare şi injurioase, radiodifuzorul nerespectând principiile de asigurare a imparţialităţii şi a echilibrului stipulate de art. 71 alin. 1 lit. a şi alin. 2 din Codul audiovizualului, potrivit cărora „(1) În programele de ştiri şi dezbateri informarea în probleme de interes public, de natură politică, economică, socială şi culturală, trebuie să respecte următoarele principii: a) asigurarea imparţialităţii, echilibrului şi favorizarea liberei formări a opiniilor, prin prezentarea principalelor puncte de vedere aflate în opoziţie, în perioada în care problemele sunt în dezbatere publică”. De asemenea, moderatoarea emisiunii nu a ţinut cont de dispoziţiile art. 42 alin. 4 din Codul audiovizualului care precizează faptul că „Realizatorii emisiunilor au obligaţia să nu permită invitaţilor să folosească un limbaj injurios sau să instige la violenţă împotriva altor persoane”.

